Þingræður haldnar á Alþingi Íslendinga

Borist hefur svohljóðandi bréf: ,,Þar sem Gísli S. Einarsson, 5. þm. Vesturl., getur ekki sótt þingfundi á næstunni vegna veikinda leyfi ég mér, með vísan til 2. mgr. 53. gr. þingskapa, að óska þess að 1. varaþingmaður Samfylkingarinnar í Vesturl., Dóra Líndal Hjartardóttir tónmenntakennari, taki sæti á Alþingi í fjarveru hans. Þetta er yður hér með tilkynnt, herra forseti. Jóhann Ársælsson, varformaður þingflokks Samfylkingarinnar.`` Kjörbréf Dóru Líndal Hjartardóttur hefur þegar verið rannsakað og samþykkt en hún hefur ekki áður tekið sæti á Alþingi og ber því að undirrita drengskaparheit að stjórnarskránni.

Dóra Líndal Hjartardóttir hefur undirritað drengskaparheit að stjórnarskránni og er boðin velkomin til starfa á Alþingi.

Herra forseti. Við í Samfylkingunni teljum að ríkisstjórninni hafi orðið á margvísleg mistök við stjórn ríkisfjármála. Má segja að ríkisstjórnin sé ölvuð af góðærinu og þess sjást glögg merki á þeim tillögum sem hér liggja fyrir. Hér er lagt til að 8.000 millj. verði aukið við ríkisútgjöldin á sama tíma og Þjóðhagsstofnun og Seðlabankinn hafa lagt til að dregið verði úr ríkisútgjöldum. Ríkisstjórnin verður sjálf að bera ábyrgð á því og þess vegna munum við sitja hjá við þessa atkvæðagreiðslu.

Herra forseti. Varðandi afgreiðslu fjáraukalaga sem liggja fyrir fyrir árið 1999 vill Vinstri hreyfingin -- grænt framboð benda á þær miklu breytingar sem hafa orðið á heildarfjárlögum ársins frá því að fjárlög voru samþykkt fyrir tæpu ári þar sem bæði tekjur og gjöld ríkissjóðs hafa verið stórlega vanáætluð og sú staðreynd, herra forseti, sem við stöndum frammi fyrir við afgreiðslu fjáraukalaga til 3. umr. hlýtur að kalla á stórbætt vinnubrögð við sjálfa fjárlagagerðna og aukna stjórnsýslulega ábyrgð framkvæmdarvaldsins. Við fögnum því að vísu að tekið sé á ákveðnum rekstrarvanda ákveðinna liða og verkefna ríkissjóðs en það er meiri hluti Alþingis og ríkisstjórn sem ber ábyrgð á gerðum framkvæmdarvaldsins og þar á meðal líka undirbúningi þessara fjáraukalaga og því mun Vinstri hreyfingin -- grænt framboð sitja hjá við atkvæðagreiðsluna.

Herra forseti. Hér er verið að leggja til að veita 5 milljarða til viðbótar við það sem þegar liggur fyrir að greitt verði vegna heilbrigðisþjónustu og það er auðvitað ekki hægt að leggjast gegn því og leggja þannig í rauninni til að þessar stofnanir verði stöðvaðar. Hins vegar liggur fyrir skýrsla frá ríkisendurskoðanda sem er einn samfelldur áfellisdómur yfir stjórn þessa málaflokks. Það liggur fyrir samkvæmt skýrslu Ríkisendurskoðunar að í maí sl. vissu menn hvert stefndi. Þá stefndi í grófa framúrkeyrslu meira en 100 stofnana og það var aldrei brugðist við, herra forseti. Þess vegna verður ríkisstjórnin sjálf að bera ábyrgð á þessu. Við sitjum hjá við þessa liði.

Herra forseti. Hér er lögð til veruleg lækkun á framlagi til ellilífeyrisþega samanber 19. lið a. Þingmenn Frjálslynda flokksins hafa hins vegar þegar lagt fram tillögu um verulega hækkun á tekjutryggingarhluta ellilífeyrisþega og því segi ég nei.

Herra forseti. Hér er um stóraukin framlög að ræða til heilbrigðismála og heilbrigðisstofnana í landinu, bæði sjúkrahúsa og heilsugæslustöðva. Í sjálfu sér fögnum við því að komið skuli vera til móts við þann vanda sem þessar stofnanir standa frammi fyrir og sem reyndar var einnig fyrirséður við gerð fjárlaga á síðasta ári fyrir þetta ár. Við teljum, herra forseti, að þessi vinnubrögð eigi í sjálfu sér að vera miklu skilvirkari en við vísum allri ábyrgð á ríkisstjórnina í þessu máli og sitjum hjá en að sjálfsögðu fögnum við því að tekið er á vanda þessara stofnana.

Herra forseti. Nú á tímum þenslu hafa verið samþykkt 8 milljarða kr. aukaútgjöld í ríkissjóði og ýmislegt bendir til þess að ekki séu öll kurl komin til grafar og jafnvel eigi á milli umræðna eftir að bæta örlítið í. Þrátt fyrir þær athugasemdir sem hér hafa verið gerðar af hálfu Samfylkingarinnar, bæði í umræðum og nú við atkvæðagreiðslu, munu þingmenn Samfylkingarinnar ekki hindra framgang málsins og munu að sjálfsögðu greiða atkvæði með því að málinu verði vísað til 3. umr.

Herra forseti. Við í Vinstri hreyfingunni -- grænu framboði viljum benda á að enn eru ekki öll þau atriði komin fram sem geta komið inn í fjáraukalögin endanlega. Við viljum benda á að ekki hefur verið fjallað um alla kafla þess, svo sem lántökur, endurlán og ríkisábyrgðir og fleiri atriði hafa ekki endanlega verið útkljáð. Við viljum því benda á það við þessa afgreiðslu. Við viljum í sjálfu sér ekki tefja framgang málsins og leggjum til að þessu verði vísað til 3. umr.

Herra forseti. Ég mæli fyrir frv. til laga um breytingu á lögum nr. 55/1998, um meðferð, vinnslu og dreifingu sjávarafurða. Frv. er í sex greinum. 1. gr. frv. kemur til af því að Liechtenstein hefur ekki yfirtekið gerðir Evrópusambandsins um innflutning sjávarafurða. Í 1. gr. er því kveðið á um að um innflutning sjávarafurða frá Liechtenstein skuli fara eins og frá þriðju ríkjum. Í 2. og 3. gr. er birtingarháttur á listum um starfsstöðvar í þriðju ríkjum sem innflutningur er heimilaður frá einfaldaður. Í stað þess að birta listann í Stjórnartíðindum er í frv. gert ráð fyrir að Fiskistofa sjái um skrána og birti hana m.a. á heimasíðu sinni á vefnum. 4. gr. frv. gerir ráð fyrir að unnt verði að innheimta gjald fyrir eftirlit sem beri að hafa með afla frystiskipa frá þriðju ríkjum. Breytingin er nauðsynleg til að Ísland uppfylli skyldur sínar samkvæmt viðauka I við EES-samninginn. Í 5. gr. frv. er lagt til að gildandi bráðabirgðaákvæði um innflutning lifandi sjávardýra verði framlengt til 30. júní 2001. Sótt hefur verið um viðbótarvernd gegn tilteknum fisksjúkdómum til Eftirlisstofnunar EFTA. Viðbótarvernd mundi gera Íslandi kleift að banna innflutning lifandi sjávardýra frá starfsstöðvum þar sem viðkomandi fisksjúkdómar finnast. Þar til tekin hefur verið ákvörðun um viðbótarvernd þykir nauðsynlegt að tryggja áfram fullt eftirlit með innflutningi lifandi sjávardýra, enda var gert ráð fyrir því í upphafi að það yrði gert áður en núgildandi bráðabirgðaákvæði féllu úr gildi. Í 6. gr. frv. er gert ráð fyrir að lögin taki þegar gildi. Ég legg til, herra forseti, að frv. verði vísað til hv. sjútvn.